རྒྱལ་སྲས་པདྨ་འཕྲིན་ལས་མཆོག་གི་འགྲོ་དོན་མཛད་འཕྲིན་ཕྱོགས་དང་ཕྱོགས་སུ་ཁྱབ་པ་ལས་བརྒྱུད་འཕྲིན་སློབ་མའི་ཚོགས་ལེ་ཤ་བྱུང་བའི་གྲངས་སུ་ཀུན་མཁྱེན་ཚུལ་ཁྲིམས་རྡོ་རྗེ་དང་།ཐུགས་སྲས་ཉི་ཟླ་ཀློང་ཡངས།འབྲུག་པ་གདུང་ཚེ་དབང་བསྟན་འཛིན།གདོང་དཀར་སྤྲུལ་སྐུ།གནས་ཕུ་སྤྲུལ་སྐུ།མདའ་ལྟོང་སྤྲུལ་སྐུ།ཆུ་སྨད་རྗེ་བཙུན་གྱིས་གཙོས་པའི་མདོར་ན་ཁ་བཞི་འདི་ནང་གི་བླ་སློབ་དང་དཔོན་རིགས་ཡོད་ཚད་གཅིག་གིས་གུས་པས་བཏུད་ཅིང་དབང་དང་གདམས་ངག་ཚུ་ཞུ་ཡོདཔ་ཨིན་མས།ཞབས་དྲུང་རིན་པོ་ཆེ་མཆོག་འབྲུག་ལུ་ཕེབས་པའི་བསྒང་ལས་འབྲུག་ནུབ་ཕྱོགས་ཁ་ཐུག་ལུ་བླམ་ལྷ་པ་དང་།བ་ར་ཝ།ལྕགས་ཟམ་པ་གནས་རྙིང་པ།ཀ་ཐོགས་པརྫོགས་ཆེན་པ།དགེ་ལྡན་ཤིང་རྟ་པ།ས་སྐྱ་པ་ཚུ་ས་གནས་སོ་སོ་ནང་རང་སོའི་སློབ་མའི་སྡེ་དང་བཅས་བཞུགས་ཏེ་སྲིད་དང་མི་སྡེ་ལུ་དབང་བསྒྱུར་གྱི་ནུས་ཚད་སོ་སོ་བཟུང་སྟེ་ཡོདཔ་ཨིན་མས།ཞབས་དྲུང་རིན་པོ་ཆེ་གིས་ལྷོ་མོན་ཁ་བཞི་གཅིག་བསྒྲིལ་གནང་པའི་སྐབས་པད་གླིང་དང་ཀ་ཐོགས་པ།ས་སྐྱ་པ་གསུམ་མ་གཏོགས་པའི་གཞན་བླམ་ཁག་ལྔ་ཁ་རུབ་སྟེ་ཞབས་དྲུང་རིན་པོ་ཆེ་ལུ་གདོང་རྒོལ་འབད་རུང་ཞབས་དྲུང་གིས་ཕམ་བཏང་ནུག།དེ་གིས་འབད་ཞབས་དྲུང་རིན་པོ་ཆེ་གིས་པད་གླིང་དང་ཀ་ཐོགས་པ།ས་སྐྱ་པ་གསུམ་གྱིས་ཞབས་དྲུང་རིན་པོ་ཆེ་ལུ་རྒྱབ་སྐྱོར་ཞུ་མི་དེ་ལུ་བཀྲིན་དགའ་ཚོར་བསམ་གནང་ནུག།ལྷག་པར་དུ་སྤྱི་ལོ་༡༦༤༡ལུ་ཞབས་དྲུང་རིན་པོ་ཆེ་གིས་པདྨ་གླིང་པའི་ཟབ་ཆོས་ཀྱི་དབང་ལུང་ཚུ་གསན་ནིའི་ཐུགས་བཞེད་གནང་སྟེ་རྒྱལ་སྲས་པདྨ་འཕྲིན་ལས་མཆོག་སྤུངས་ཐང་བདེ་བ་ཆེན་པོའི་ཕོ་བྲང་ལུ་གདེན་འདྲེན་ཞུཝ་ལས་སྤུངས་ཐང་རྫོང་ནང་ཕེབས་པའི་སྐབས་ཞབས་དྲུང་རིན་པོ་ཆེ་གིས་ཁྲི་ལས་འབབས་ཏེ་ཕེབས་བསུ་ཞུ་བའི་ཁར་གུས་བཏུད་ཀྱི་ཚུལ་ལུ་བཞུགས་ཁྲི་ཡང་སྦོམ་ཅིག་ཕུལ་ནུག།ཞབས་དྲུང་རིན་པོ་ཆེ་གིས་རྒྱལ་སྲས་མཆོག་ལས་པདྨ་གླིང་པའི་ཟབ་ཆོས་ཚུ་གསན་ནིའི་ཐུགས་འདོད་ཡོད་ལུགས་དང་དེ་བསྒང་གནམ་བྱཱར་ཚདཔ་ཚ་བའི་དུས་ཚོད་ཨིནམ་ལས་གནམ་དགུན་ལུ་ཞུ་ནི་ཟེར་བཀའ་གནང་ནུག།རྒྱལ་སྲས་པདྨ་འཕྲིན་ལས་མཆོག་སྐུ་་ཞག་གསུམ་གྱི་རིང་དེ་ཁརབཞུགས་པའི་སྐབས་མགྲོན་སྐྱོང་རྒྱས་ཞིང་རྒྱསཔ་གནང་པའི་ཁར་གསོལ་རས་ཡང་རྒྱ་ཆེཝ་སྦེ་གནང་ནུག།ཨིན་རུང་གནམ་དགུན་མ་ཐོནམ་ཅིག་ལས་རྒྱལ་སྲས་མཆོག་ཞིང་ལུ་ཕེབས་སོངམ་ལས་ཤུལ་ལས་གཏེར་སྟོན་ཞིག་པོ་གླིང་པའི་སྤྲུལ་པ་ཆོས་རྗེ་རྒྱལ་དབང་ལས་གསན་གནང་ནུག།དེ་གིས་སྦེ་ཞབས་དྲུང་ཞལ་བཞུགས་པའི་སྐབས་ལས་རང་འབྲུག་པ་དཀར་བརྒྱུད་དང་པད་གླིང་ཆོས་རྒྱུན་གྱི་བར་ན་ཕན་ཚུན་གྱི་འབྲེལ་བ་གང་གཟབ་ཡོདཔ་ཨིན་མས།